Eintlik nogal baie – Roekeloos
Gepubliseer deurRoekeloos	 06/09/2016 06/09/2016 1 Kommentaar op Eintlik nogal baie
Eintlik nogal baie is gebaseer op die draaiboek, Ally, geskep deur Jarrod de Jong.
"Met 'n intieme rolverdeling van gesoute akteurs en 'n storie wat gelaai is met 'n goeie balans van romanse, komedie, aksie, spanning en tragedie, bring Eintlik nogal baie 'n dwingende sjarme wat toewyding in ander inspireer," sê De Jong. "Die storie handel oor Jay van Niekerk (André Lötter), 'n aantreklike, maar teruggetrokke strokiesboek-animeerder wat se lewe baie deeglik onder beheer het. Hy kom egter voor 'n kruispad te staan en wanneer hy vir Ally (Marisa Drummond) ontmoet met haar oorbeskermde pa en haar eks-kêrel, word sy lewe vir altyd verander op die mees dramatiese wyse. Kykers kan definitief genoeg sneusdoekkies byderhand hou wanneer hulle die film gaan kyk," voeg de Jong by.
Die rolverdeling sluit baie bekende en gewilde name soos André Lötter, Marisa Drummond, Zak Hendrikz, Ashmund Martin, Elsabé Daneel, Anton Dekker, Susanne Beyers, Themsi Times en Hein de Vries en ander in.
Die fliek is geskryf deur Jarrod de Jong en Pieter Oosthuizen en vervaardig deur Jarrod de Jong. Die regie is behartig deur Jacques Brand.
De Jong vertrek eersdaags na Brussels, waar hy die opening van die Film Fest Gent gaan bywoon en waar Eintlik nogal baie op 11 Oktober 2016 vertoon sal word. In November 2016, sal Eintlik nogal baie ook by die Razor Reel Flanders Film Festival vertoon word. Die laasgenoemde fees bied aan filmmakers 'n platform en plaas die kollig op talentvolle nuwelinge uit die internasionale mark.
Die temalied van die fliek, "Eintlik nogal baie", is vroeg in Augustus 2016 vrygestel en kan reeds op talle radiostasies landswyd gehoor word. Die liedjie word gesing deur die 1925Band, wat spesiaal deur die vervaardigers genader is om deel te wees van die projek. "Die liedjie, met dieselfde titel as die film, is 'n liefdesverhaal en storie op sy eie, en 'n mooi ballade wat toewyding in ander inspireer. Dis catchy en het dieselfde effek as wat Roxette se It must've been love in Pretty Woman gehad het," sê de Jong.
Gepubliseer deurRoekeloos 06/09/2016 06/09/2016 Gepubliseer inFlieks & TVSleutelwoorde: André Lotter, Anton Dekker, Elsabé Daneel, Hein de Vries, Marisa Drummond, Susanne Beyers, Zak Hendrikz